ועדת הכספים, כנסת 22, פרוטוקול מספר 11, 2019-11-05 12:50

משה גפני: אנחנו עוברים לסעיף הבא בסדר היום: סיוע לענף הטקסטיל והמתפרות בארץ.

משה גפני: אני רוצה לערוך דיון קצר על העניין הזה.

משה גפני: מישהו ממשרד הכלכלה נמצא פה?

משה גפני: אגיד לכם מה אני רוצה לעשות.

משה גפני: אני רוצה להתחבר למכתב של משרד הכלכלה ולהסכים למה שהוא אומר.

משה גפני: לא תהיה לנו ברירה.

משה גפני: להוסיף את העניין של בדים לא ארוגים וללכת לפי הפרמטרים של משרד הכלכלה.

משה גפני: דעו ששר האוצר יכול להוריד את המכס לאפס, הוא לא צריך אישור שלנו.

משה גפני: דיברתי עם שר האוצר.

משה גפני: אם אנחנו מתחברים לעניין של משרד הכלכלה, אנחנו יכולים לעלות על דרך המלך מבחינת העניין הזה.

משה גפני: זה לא מושלם על פי מה שאנחנו רוצים אבל זאת הדרך שבה אנחנו יכולים להשתלב.

עודד פורר: יש את המכתב שהראיתי לשגית.

משה גפני: המכתב הזה.

משה גפני: הוא משאיר את המס בשיעור של 6% ונותן עוד כל מיני פרמטרים על כל מיני נושאים.

משה גפני: אנחנו מוסיפים למכתב של משרד הכלכלה גם בדים לא ארוגים.

משה גפני: המיסוי של 6% לא ירד, בגלל שהם עלולים להוריד את זה.

משה גפני: זה מה ששאלנו אותם בישיבה הקודמת.

משה גפני: יש מישהו שרוצה להתייחס לעניין?

ישראלה מני: לבדים ארוגים או בכלל?

משה גפני: לא, בכלל להתחבר לעניין של משרד הכלכלה.

עודד פורר: יש פה מישהו ממשרד הכלכלה?

ישראלה מני: אדוני היושב-ראש, לנו לא ברור מה נאמר על ידי משרד הכלכלה.

משה גפני: איפה רן קויתי?

משה גפני: הוא יצא?

עמיחי גרינוולד: אני ממשרד הכלכלה.

משה גפני: ההצעה היא שלכם.

משה גפני: אנחנו רוצים להוסיף גם בדים ארוגים.

משה גפני: אני שואל על ההצעה שלכם לגבי המיסוי.

עמיחי גרינוולד: העמדה הפורמלית שלנו היא שבמקום שיש ייצור מקומי משמעותי אז המכס - - -

ישראלה מני: מה זה "משמעותי"?

עמיחי גרינוולד: אני ממינהל תעשיות.

עמיחי גרינוולד: העמדה של משרד הכלכלה היא כדלקמן: במקום שבו יש ייצור משמעותי – יש להעלות את המכס בחזרה בביטול הוראת השעה.

משה גפני: ולכן במקרה הזה, כשאנחנו נגיע לסוף דצמבר, כשנגיע ל-1 בינואר יהיה מס של 6%, להוציא כל מיני נושאים שבהם יכול להיות יותר או יכול להיות פחות.

עמיחי גרינוולד: יש הפרדה, למשל בין בגדי נשים לבגדי גברים.

משה גפני: אנחנו מבקשים רק להוסיף בדים לא ארוגים, שזה לא מופיע אצלכם אבל אי אפשר בלי זה.

משה גפני: יש לכם בעיה עם זה?

עמיחי גרינוולד: אנחנו צריכים לבחון את זה.

עמיחי גרינוולד: אני לא יודע לשלוף תשובה כעת.

משה גפני: אני מציע שניגש להצבעה.

ישראלה מני: אדוני היושב-ראש, אפשר לדבר?

משה גפני: בסדר, אתן לך.

משה גפני: את לא הולכת להגיד שהמחירים עולים ויורדים?

משה גפני: בסדר, הבנתי.

ישראלה מני: אני רוצה להבין מה זה "ייצור משמעותי".

משה גפני: מה שמשרד הכלכלה אמר.

ישראלה מני: אין בעיה, משרד הכלכלה יכול להגיד מה שהוא רוצה.

ישראלה מני: מה זה "ייצור משמעותי"?

משה גפני: תסביר לה.

ישראלה מני: תסביר לי במונחים מספריים מה זה ייצור משמעותי.

עמיחי גרינוולד: אני לא יודע להגיד לך עכשיו מספר אבל, כדוגמה, בגדי נשים שבהם יש ייצור משמעותי בארץ - - -

ישראלה מני: איזה ייצור משמעותי?

ישראלה מני: אני רוצה להבין מה זה "משמעותי".

נמרוד הגלילי: הייצור המשמעותי בטל בשישים לעומת כמות הסחורה - - -

ישראלה מני: לעומת כמות האנשים שעובדים בכל התחומים האלה.

משה גפני: רבותי, מספיק כבר עם הדבר הזה.

משה גפני: את תקבלי רשות דיבור.

משה גפני: שאלת והוא ענה.

משה גפני: אם את לא מבינה את זה, נעשה לך סדנה.

משה גפני: הכול בסדר.

משה גפני: עוד מעט הוא יענה.

משה גפני: מספיק כבר עם הדבר הזה.

משה גפני: כאילו שלא התקיים דיון.

משה גפני: הכול בסדר.

משה גפני: אאפשר לך להגיד את עמדתך בקצרה.

משה גפני: שאלת אותו, נציג משרד הכלכלה ענה.

משה גפני: עם כל הכבוד, התפקיד שלנו לעשות את השיקולים והאיזונים בין העובדים בארץ לבין המחירים.

משה גפני: אני לא בטוח באמירה הבומבסטית הזאת, שהמחירים יורדים והכול בסדר, אבל תגידי את זה.

משה גפני: אני מציע לחברי הכנסת, זאת הדרך היחידה כדי לא לקיים עכשיו דיון סרק.

שלמה קרעי: לא דיון, אבל להציג את העובדות: מה היה, מתי השתנה ומה אנחנו רוצים לעשות.

משה גפני: הם שינו את המכס, הורידו את זה לאפס.

שמואל דונרשטיין: ב-2013 הורידו ל-6% וב-2018 הורידו לאפס.

שלמה קרעי: ומה אנחנו רוצים?

משה גפני: להחזיר את זה ל-6%.

שלמה קרעי: כמה זה היה לפני שהורידו את זה ל-6%?

משה גפני: היה 12%.

משה גפני: הוא יכול להוריד לאפס אבל בכך הוא מחסל לגמרי את הענף.

משה גפני: עכשיו זה חוזר ל-6%.

משה גפני: אם אנחנו מאשרים ומקבלים את עמדת משרד הכלכלה זה חוזר ל-6%.

משה גפני: ישראלה מני, בבקשה תאמרי ממש בקצרה, בגלל שאנחנו לא הולכים לקיים דיון נוסף אחרי שקיימנו כבר 16 דיונים כמעט.

ישראלה מני: אנחנו בלשכת המסחר בדקנו את המחירים.

קריאה: מטעם.

ישראלה מני: גם אתם מטעם אז בואו נעזוב את זה.

משה גפני: אני מבקש להפסיק עם ההערות האלה.

משה גפני: תגידי את הדברים ברצף ובקצרה.

ישראלה מני: מחירי בגדים של נשים ירדו בתקופה הנדונה שבין היום לבין תחילת הפחתת המכס ב-9%.

קריאה: הדולר ירד ב-15%.

משה גפני: אוציא אותך.

משה גפני: מספיק.

משה גפני: תעשה לי טובה.

ישראלה מני: במקביל בדקנו בכל העסקים אצלנו, ולא רק אצלנו אלא גם בעסקים קטנים, בדקנו בכמה עלו העלויות של ארנונה, חשמל, שכר עבודה.

קריאה: שכר דירה ירד.

קריאה: מה זה קשור?

ישראלה מני: תנו לי לדבר.

משה גפני: אעצור את הדיון ואתם תישארו להתמודד לבד עם משרד האוצר.

ישראלה מני: הם עלו בסביבות 6%.

ישראלה מני: זאת אומרת שבאופן אפקטיבי המחיר ירד בשיעור גדול יותר.

ישראלה מני: לפני שבועיים מישהו פה אמר שרוב המועסקים – כשאנחנו מדברים פה על היצרנים ורואים את זה גם בעבודה של עוז כ"ץ – רוב המועסקים הם בשטחים.

קריאה: לא.

ישראלה מני: אני רוצה לדבר, אני לא רוצה לצעוק, ברשותכם.

משה גפני: תפסיקו.

משה גפני: אני אעצור את הדיון.

משה גפני: אין לי סבלנות כבר.

משה גפני: בבקשה.

ישראלה מני: אנחנו מדברים פה על שיעור הרבה יותר גדול של אנשים שמועסקים בתחום הקמעונאות.

ישראלה מני: במקביל אנחנו מדברים – ואדוני היושב-ראש יודע כי הוא ערך דיון על נושא הייבוא האישי, הוא יודע והוא גם מסכים איתנו, על פי הפרוטוקול, והיית אז נוכח ביחד איתנו באותו דיון – שיש בעיה הרבה יותר גדולה, גם לנו וגם ליצרנים, שזה הפטור.

קריאה: - - -

משה גפני: די כבר, די, מספיק.

משה גפני: ראוי שהייתי אתכם אז ואת תהיי איתנו עכשיו.

ישראלה מני: אני לא יכולה להיות אתכם כי אני חושבת שאתם פוגעים - - -

משה גפני: אני רגיל פה לדילים.

ישראלה מני: אין פה דילים.

ישראלה מני: אני לא מייצרת דילים.

משה גפני: אני יודע שלא.

ישראלה מני: אני מנסה לדבוק באמת.

קריאה: זה לא הדיון.

משה גפני: אני מבקש להפסיק, באמת, מספיק כבר.

ישראלה מני: מאוד לא נעים לצעוק.

ישראלה מני: כשאנחנו מעלים את המכס אנחנו מייצרים פה תנאי תחרות לא זהים ולא טובים לשוק הקמעונאי בישראל וזה חוסר הגינות.

משה גפני: תודה רבה.

משה גפני: רבותי, אני מביא להצבעה – אני לא פותח דיון.

משה גפני: רבותי, אני צריך לסיים את הדיון.

משה גפני: נצביע ואחרי כן תגידו.

קריאה: רק שתי דקות.

משה גפני: אני לא רוצה.

משה גפני: אני לא נותן.

משה גפני: אתה לא מבין את מה שאני אומר לך?

משה גפני: אני חייב לסיים את הישיבה ואתם תישארו לגורלכם.

משה גפני: אני מבקש מן המשרד הייעודי בעניין הזה, שאנחנו צריכים לסמוך עליו, משרד הכלכלה.

משה גפני: משרד האוצר רוצה להוריד את המכס לאפס, הוא מקבל את עמדתה של גברת מני.

משה גפני: זה מה שעלול להיות ואז כל הענף יקרוס לחלוטין.

ישראלה מני: ואם לא, אז אנחנו נקרוס.

משה גפני: את לא יכולה להפריע.

משה גפני: אוציא אותך.

משה גפני: תאמיני לי, אני כבר מחכה לזה עשר שנים.

משה גפני: ואז הדרך שאנחנו רוצים ללכת, דרך משרד הכלכלה, היא דרך שתשאיר את הענף – אני מדבר גם על הבדים הלא ארוגים – עם ההחלטה שהמכס יישאר, ב-1 בינואר לא יורידו אותו לאפס, הוא יישאר 6% עם הפריטים על פי מה שכתוב במשרד הכלכלה.

משה גפני: זה מה שאנחנו יכולים לעשות.

משה גפני: אם לא נעשה את זה אנחנו חוטאים לאמת, אנחנו חוטאים לענף הטקסטיל.

קריאה: תודה רבה.

משה גפני: ראינו את זה, חלק מאיתנו גם היה שם, הוא ראה את העניין הזה.

משה גפני: זה מה שאנחנו יכולים לעשות.

ירון יפה: גם שר הכלכלה היה שם, ולפני שנה הוא הבטיח את זה כבר.

ירון יפה: נעשתה עבודה כלכלית.

קריאה: הוא חתום על המסמך.

שלמה קרעי: אני חושב באופן כללי שכדי לסייע לשוק המקומי צריך למצוא פתרונות אחרים.

שלמה קרעי: באופן כללי אנחנו בעד שוק חופשי ותחרות.

ישראלה מני: תודה רבה.

ירון יפה: הממשלה הסינית מסבסדת ב-12% את הייצוא.

ירון יפה: איזה שוק חופשי?

שלמה קרעי: אתה רוצה שאהיה נגד זה?

שלמה קרעי: לא אמרתי שאני נגד.

שלמה קרעי: אמרתי: באופן עקרוני העמדה שלי היא שצריך למצוא פתרון ולא להעלות מכס.

שלמה קרעי: במקרה הזה, אם כבר הגענו אחרי כל כך הרבה דיונים ואלה המסקנות – אני הולך עם היושב-ראש.

שלמה קרעי: אבל באופן כללי העמדה היא שצריך להיות שוק חופשי ותחרות עם פחות מכסים.

מיקי לוי: אבל זה איזון ראוי.

אורלי לוי אבקסיס: אנחנו צריכים לצאת מתוך נקודת הנחה שיש פה שוני מהותי בשוק שלנו לעומת ארצות שמהן אנחנו מייבאים.

אורלי לוי אבקסיס: יש לנו פה זכויות עובדים – יש לנו שכר מינימום, יש לנו באמת את כל אותם כללים שמבטיחים את זכויות העובדים ולכן עלות הייצור פה גבוהה יותר.

אורלי לוי אבקסיס: אבל מה שקרה פה על הדרך בנוגע לפטור ממע"מ לקניות באינטרנט – זה יצר פה עיוות מטורף, הפלה לרעה, בנוסף לעלויות הייצור שהן פועל יוצא של זכויות עובדים, וטוב שיש זכויות עובדים וטוב שיש שכר מינימום וטוב שיש הפרשות לפנסיה, אבל יצר עיוות הרבה יותר גדול.

אורלי לוי אבקסיס: אני באה להציע שכל נושא הורדת המע"מ עד 75 דולרים בקניות מן האינטרנט באופן המכוון יהיה נכון גם לתוצרת ישראלית.

ירון יפה: אבל זה לא קשור.

אורלי לוי אבקסיס: בוודאי, פה זה השוואת תנאים, בוודאי זה קשור.

אורלי לוי אבקסיס: אם אתה מוריד את המע"מ - - -

ירון יפה: באף מדינה בעולם לא פתרו את זה כך.

אורלי לוי אבקסיס: עד 75 דולרים.

משה גפני: מספיק כבר, אני לא מרשה.

משה גפני: אורלי, אל תנהלי איתו דיאלוג.

אורלי לוי אבקסיס: אנחנו רוצים שהצרכן גם ייהנה מהורדת מחירים, כי בסוף תיסגר - - -.

ירון יפה: - - - הוא יעלה את המחירים.

משה גפני: הדיון היה כבר.

ירון יפה: את יודעת מה זה יוקר המחיה, לא הם.

אורלי לוי אבקסיס: סליחה, התעשייה פה תיסגר וזה לא האינטרס שלנו.

אורלי לוי אבקסיס: האינטרס שלנו, מצד אחד, לאפשר ללקוח לקנות בזול את אותו מוצר שהוא יכול לקנות בחו"ל, ומצד שני, עדיין לשמור את התעשייה המקומית בלי ליצור עיוותים, שמה שאנחנו מזמינים מחו"ל עליו יש לנו פטור ממע"מ ואילו מה שאנחנו קונים פה אין לנו עליו פטור ממע"מ.

ירון יפה: ברגע שאנחנו לא נהיה הם יעלו את המחירים.

ירון יפה: באיזו תחרות את תומכת?

ירון יפה: אם אנחנו לא נהיה - - -

משה גפני: אני נועל את הישיבה.

משה גפני: תתמודדו לבד עם הבעיות.

משה גפני: אבי ניסנקורן, בבקשה.

אברהם (אבי) ניסנקורן: באופן קבוע מדברים על החשיבות של תוצרת כחול-לבן, וכשזה מגיע לדיון קונקרטי אז לא פועלים להגנה על תוצרת כחול-לבן, זה קו עקבי.

אברהם (אבי) ניסנקורן: אני חייב להגיד על משרד הכלכלה – שגם שינה את השם שלו למשרד הכלכלה והתעשייה – משרד הכלכלה צריך לחשוב איך מגנים על תוצרת כחול-לבן.

אברהם (אבי) ניסנקורן: מצד אחד, משקיעים כסף בפרסום לקנות כחול-לבן, ומצד שני, בכל סיטואציה, בכל נקודת מבחן משרד האוצר תמיד לוקח את הקו של היבואנים, תמיד.

אברהם (אבי) ניסנקורן: זה בא גם ברכש גומלין, זה בא גם בייבוא היצף של המלט, זה בא גם במכס – זה קו עקבי.

אברהם (אבי) ניסנקורן: בקו העקבי הזה אי אפשר להביא דברים לקיצוניות.

אברהם (אבי) ניסנקורן: אנחנו בעד שוק חופשי, אנחנו בעד תחרות, אבל אי אפשר כל דבר להביא לקיצוניות.

אברהם (אבי) ניסנקורן: הקיצוניות בסופו של דבר מכריעה את התעשייה.

אברהם (אבי) ניסנקורן: לכן צריך לייצר פה איזון.

משה גפני: אני מבקש להצביע.

אורלי לוי אבקסיס: מה אובדן ההכנסה כשמורידים לאפס?

אורלי לוי אבקסיס: אני רוצה לדעת.

משה גפני: משרד הכלכלה במכתב שדיברנו עליו בישיבה הקודמת קבע שזה יישאר ב-6% ולא יורידו לאפס.

משה גפני: נפגשתי עם שר האוצר, ולא חשובה עמדתו בעניין, והוא אמר לי שהוא הולך עם מה שמשרד הכלכלה אומר.

משה גפני: זאת אומרת, אם אנחנו מקבלים את ההחלטה הזאת כמו משרד הכלכלה, וכמובן מוסיפים את הבדים הלא ארוגים, זה גם בפועל לא נגד עמדת שר האוצר.

משה גפני: בכלל לא רלוונטי כל העניין הזה.

אורלי לוי אבקסיס: אבל זה משנה את המצב הקיים היום.

משה גפני: מי שבעד ההחלטה הזאת ירים את ידו.

אורית פרקש הכהן: אני רוצה להבין: בעצם מחזירים את ה-6%?

משה גפני: כן, משאירים את ה-6%.

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – ההצעה לתמוך במכתב משרד הכלכלה נתקבלה.

משה גפני: ההחלטה התקבלה ולא יורידו את המס לאפס, כולל לגבי הבדים הלא ארוגים.

אורלי לוי אבקסיס: מתי יתקיים הדיון על המע"מ?

משה גפני: על כל פנים, זאת ההחלטה שהתקבלה.

משה גפני: מה זה הדיון על המע"מ?

אורלי לוי אבקסיס: כל הזמנה שאתה מזמין מחו"ל יש לך פטור ממע"מ עד 75 דולרים.

אורלי לוי אבקסיס: צריך להגן גם על החברות.

משה גפני: בסדר.

משה גפני: תודה רבה.

משה גפני: הישיבה נעולה.